REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

6. novembar 2012. godine

B e o g r a d

PREDSEDNIKU NARODNE SKUPŠTINE

Na osnovu člana 22. Zakona o Narodnoj banci Srbije („Službeni glasnik RS“, br. 72/03, 55/04, 85/05 – dr.zakon, 44/10 i 76/12), člana 14. stav 5. Zakona o izmenama i dopunama Zakona o Narodnoj banci Srbije („Službeni glasnik RS“, br. 106/12) i čl. 55. i 203. Poslovnika Narodne skupštine („Službeni glasnik RS“, br. 20/12 - Prečišćen tekst), Odbor za finansije, republički budžet i kontrolu trošenja javnih sredstava, na sednici održanoj 6. novembra 2012. godine utvrdio je Predlog odluke o izboru Saveta guvernera Narodne banke Srbije.

Odbor podnosi Narodnoj skupštini Predlog odluke o izboru Saveta guvernera Narodne banke Srbije sa predlogom da se u skladu sa članom 168. stav 3. Poslovnika Narodne skupštine uvrsti u dnevni red tekuće Druge sednice Drugog redovnog zasedanja Narodne skupštine.

Odbor uz ovaj predlog odluke dostavlja Narodnoj skupštini biografije i izjave kandidata o prihvatanju kandidature.

Za predstavnika predlagača na sednici Narodne skupštine određen je Veroljub Arsić, član Odbora.

PREDSEDNIK ODBORA

 Vesna Kovač

PREDLOG

 Na osnovu člana 22. Zakona o Narodnoj banci Srbije (“Službeni glasnik RS”, br. 72/03, 55/04, 85/05 – dr. zakon, 44/10 i 76/12), člana 14. stav 5. Zakona o izmenama i dopunama Zakona o Narodnoj banci Srbije („Službeni glasnik RS“, broj 106/12) i člana 8. stav 1. Zakona o Narodnoj skupštini (“Službeni glasnik RS”, broj 9/10),

 Narodna skupština Republike Srbije, na drugoj sednici Drugog redovnog zasedanja u 2012. godini, održanoj \_\_\_\_\_\_ 2012. godine, donela je

O D L U K U

O IZBORU SAVETA GUVERNERA NARODNE BANKE SRBIJE

I

Za predsednika Saveta guvernera Narodne banke Srbije bira se dr Nebojša Savić, na period od pet godina

II

Za članove Saveta guvernera Narodne banke Srbije biraju se:

1. Stojan Stamenković, na period od četiri godine,

2. dr Miladin Kovačević, na period od tri godine,

3. mr Nikola Martinović, na period od dve godine,

4. mr Ivan Nikolić, na period od jedne godine.

III

Ovu odluku objaviti u “Službenom glasniku Republike Srbije”.

RS Broj\_\_\_

U Beogradu, \_\_\_\_\_ novembra 2012. godine

NARODNA SKUPŠTINA REPUBLIKE SRBIJE

 PREDSEDNIK

 mr Nebojša Stefanović

O b r a z l o ž e nj e

Prema članu 22. stav 1. Zakona o Narodnoj banci Srbije („Službeni glasnik RS“, br. 72/03, 55/04, 85/05, 44/10, 76/12 i 106/12) predviđeno je da predsednika i članove Saveta guvernera Narodne banke Srbije bira Narodna skupština, na predlog Odbora Narodne skupštine za poslove finansija.

U članu 13. Zakona o izmenama i dopunama Zakona o Narodnoj banci Srbije predviđeno je da se predsednik i članovi Saveta guvernera Narodne banke Srbije biraju u roku od 30 dana od dana stupanja na snagu ovog zakona.

Takođe, u članu 14. stav 5. Zakona o izmenama i dopunama Zakona o Narodnoj banci Srbije predviđeno je da se kod prvog izbora članova Saveta guvernera Narodne banke Srbije, predsednik Saveta bira na period od pet godina, a ostali članovi Saveta na četiti, tri, dve i jednu godinu.

Odbor za finansije, republički budžet i kontrolu trošenja javnih sredstava uputio je poziv poslaničkim grupama da predlože Odboru u pismenoj formi kandidate za predsednika i četiri člana Saveta Narodne banke Srbije, koji se biraju na pet, četiri, tri, dve i jednu godinu.

Na izbor, nespojivost funkcija i sukob interesa članova Saveta shodno se primenjuju odredbe člana 19. stav 3. i člana 20. Zakona. Pored uslova iz člana 19. stav 3. Zakona, najmanje jedan član Saveta mora imati najmanje deset godina iskustva na poslovima računovodstva ili revizije.

Za člana Saveta guvernera Narodne banke Srbije može biti biran državljanin Republike Srbije koji ispunjava opšte uslove za zasnivanje radnog odnosa, ima visoko obrazovanje na studijama drugog stepena i najmanje deset godina radnog iskustva u oblastima ekonomije, finansija ili bankarstva.

Shodno članu 20. stav 1. Zakona o Narodne banke Srbije, član Saveta guvernera Narodne banke Srbije:

* ne može biti poslanik u Narodnoj skupštini, član Vlade ili organa ili tela koje je obrazovala Narodna skupština ili Vlada, ili funkcioner političke organizacije odnosno ne može obavljati funkciju organa ili člana organa autonomne pokrajine ili jedinice lokalne samouprave ili sindikalne organizacije, niti može obavljati bilo koju drugu javnu funkciju ili javni posao;
* ne može biti član upravnog, izvršnog ili nadzornog odbora ili drugog organa banke, društva za osiguranje, davaoca lizinga, društva za upravljanje dobrovoljnim pezijskim fondom, preduzeća za reviziju ili drugog lica nad čijim poslovima Narodna banka vrši kontrolu, odnosno nadzor ili s kojim sarađuje u obavljanju svojih funkcija;
* ne može imati akcije, udele ili dužničke hartije od vrednosti u banke, društva za osiguranje, davaoca lizinga, društva za upravljanje dobrovoljnim penzijskim fondom, preduzeća za reviziju ili drugog pravnog lica nad čijim poslovanjem Narodna banka Srbije vrši kontrolu, odnosno nadzor ili s kojim sarađuje u obavljanju svojih funkcija;
* ne može imati akcije, udele ili dužničke hartije od vrednosti u pravnim licima koja imaju učešće u banci, društvu za osiguranje, davaocu lizinga, društvu za upravljanje dobrovoljnim penzijskim fondod, preduzeću za reviziju ili drugom pravnom licu nad čijim poslovanjem NBS vrši kontrolu, opdosno nadzor ili s kojim sarađuje u obavljanju svojih funkcija.

Pisane predloge za lica koja ispunjavaju uslove, sa biografijom i izjavom kandidata da prihvata kandidaturu za predsednika ili člana Saveta guvernera Narodne banke Srbije, Odbor za finansije, republički budžet i kontrolu trošenja javnih sredstava je razmotrio na sednici 6. novembra 2012. godine i utvrdio većinom glasova Predlog odluke o izboru Saveta guvernera Narodne banke Srbije:, tako što je za predsednika Saveta guvernera Narodne banke Srbije predložen dr Nebojša Savić, na period od pet godina, a za članove Saveta guvernera Narodne banke Srbije predloženi su: Stojan Stamenković, na period od četiri godine, dr Miladin Kovačević, na period od tri godine, mr Nikola Martinović, na period od dve godine i mr Ivan Nikolić, na period od jedne godine.

Odbor je uputio Narodnoj skupštini predlog da se odluka o izboru Saveta guvernera Narodne banke Srbije donese po hitnom postupku, u skladu sa članom 168. stav 3. Poslovnika Narodne skupštine, i uvrsti u dnevni red tekuće Druge sednice Drugog redovnog zasedanja Narodne skupštine, kako bi se što pre obezbedili uslovi za nesmetan rad državnog organa.